b"\n_START_ARTICLE_\nIvone Kirkpatrick\n_START_SECTION_\nBakgrunn\n_START_PARAGRAPH_\nIvone Kirkpatrick var eldste s\xc3\xb8nn av oberst Ivone Kirkpatrick (1860\xe2\x80\x931936) av South Staffordshire Regiment og hans hustru Mary (d\xc3\xb8d 1931). _NEWLINE_Ivone Kirkpatrick senior stammet fra en skotsk familie som hadde sl\xc3\xa5tt seg ned i Irland p\xc3\xa5 1700-tallet. Moren Mary Kirkpatrick, var datter av general Arthur Edward Hardinge, blant annet \xc3\xb8verstkommanderende for Bombay army og guvern\xc3\xb8r av Gibraltar. Hun var en tidligere maid of honour til dronning Victoria. Hennes bestefar Henry Hardinge, first Viscount Hardinge of Lahore, hadde tjenestegjort i regjeringene Wellington og Peel, og var generalguvern\xc3\xb8r av India i 1844\xe2\x80\x931848. Hennes nev\xc3\xb8 Charles Hardinge, Baron Hardinge of Penshurst, var Permanent Under-Secretary i utenriksdepartementet i 1906\xe2\x80\x931910 og 1916\xe2\x80\x931920, og Viceroy of India i 1910\xe2\x80\x931916._NEWLINE_Som katolikk ble Kirkpatrick sendt til utdannelse ved Downside School fra 1907 til 1914.\n_START_SECTION_\nF\xc3\xb8rste verdenskrig\n_START_PARAGRAPH_\nEtter endt skolegang var Kirkpatrick soldat under F\xc3\xb8rste verdenskrig. Han meldte seg som frivillig ved krigens utbrudd, og ble i november 1914 tatt opp i Royal Inniskilling Fusiliers. Han ble alvorlig s\xc3\xa5ret i kamp mot tyrkerne i august 1915. I oktober 1915 ble han opptatt som student ved Balliol College i Oxford._NEWLINE_Kirkpatrick gikk i 1916 p\xc3\xa5 ny i krigstjeneste, og arbeidet med propaganda og etterretning for GHQ intelligence service Wallinger London. Det siste krigs\xc3\xa5ret var han stasjonert i Rotterdam i Nederland, der han etterfulgte Sigismund Payne Best. Fra Rotterdam styrte han et spionasjenettverk med belgiske motstandsfolk i det tysk-okkuperte Belgia.\n_START_SECTION_\nDiplomat\n_START_PARAGRAPH_\nIvone Kirkpatrick begynte i diplomatisk tjeneste i juli 1919. Han var f\xc3\xb8rst stasjonert i Brasil i ett \xc3\xa5r. I august 1920 var han tilbake i London, der han fikk oppgaver i utenriksministeriets Western Department. Han ble andresekret\xc3\xa6r i desember 1920 og f\xc3\xb8rstesekret\xc3\xa6r i oktober 1928. _NEWLINE_Den 10. januar 1929 giftet han seg med Violet Caulfield, datter av arm\xc3\xa9kirurg oberst Reginald James Cope Cottell. De fikk to barn, en s\xc3\xb8nn og en datter. _NEWLINE_Kirkpatrick var stasjonert i den britiske ambassade i Roma fra 1930 til 1932, og var charg\xc3\xa9 d'affaires ved Pavestolen i 1932-1933. Han var f\xc3\xb8rstesekret\xc3\xa6r ved den britiske ambassaden i Berlin fra 1933 til 1938. P\xc3\xa5 1930-tallet ble han dermed kjent med to av tidens viktige fremvoksende diktaturer. _NEWLINE_Ved krigsutbruddet ble han igjen satt til etterretningsarbeid. Fra 13. til 15. mai 1941 forh\xc3\xb8rte han i London Rudolf Hess. Den tyske politikeren hadde hoppet ut i fallskjerm over Skottland, angivelig for p\xc3\xa5 egen h\xc3\xa5nd \xc3\xa5 formidle fred mellom Storbritannia og det nasjonalsosialistiske Tyskland. Kirkpatricks rapport om Hess var det bare statsminister Winston Churchill, utenriksminister Anthony Eden, Lord Privy Seal Clement Attlee og ministeren for flyproduksjon Lord Beaverbrook, som fikk lese._NEWLINE_Fra 1945 hadde han f\xc3\xb8rst forskjellige stillinger i Foreign and Commonwealth Office, f\xc3\xb8r han i 1950 etterfulgte Brian Robertson som britisk h\xc3\xb8ykommiss\xc3\xa6r i Vest-Tyskland. _NEWLINE_I 1953 vendte han tilbake til det britiske utenriksministerium, der han under Suezkrisen fremmet en hard kurs mot Egypt. _NEWLINE_I 1957 gikk han av med pensjon."